อย. เตือนประชาชนซื้อชุดตรวจเชื้อโควิด-19 มาตรวจเอง เสี่ยงแปลผลผิด มีความแม่นยำน้อยกว่าวิธีมาตรฐาน
นพ.สุรโชค ต่างวิวัฒน์ รองเลขาธิการคณะกรรมการอาหารและยา เปิดเผยว่า จากกรณีที่มีผู้เสนอให้รัฐบาลจัดหาชุดตรวจเชื้อโควิด-19 ด้วยตัวเอง (Self- test) เพื่อให้ประชาชนสามารถตรวจเชื้อได้ด้วยตนเอง เหมือนในประเทศอังกฤษ พร้อมเสนอให้ผู้ป่วยที่อาการไม่หนักรักษาตัวที่บ้านได้นั้น สำนักงานคณะกรรมการอาหารและยา (อย.) ขอชี้แจงว่า ชุดตรวจโควิด-19 โดยการหาเชื้อจากโปรตีนดังกล่าว เรียกว่า Rapid Ag test  มีลักษณะเป็นแถบตรวจ ให้หยดน้ำยาที่มีเนื้อเยื่อจากการแยงจมูก (swab) ชุดทดสอบนี้หากตรวจในช่วงแรกหลังรับเชื้อ หรือเลยช่วง 7-10 วันหลังมีอาการ อาจให้ผลลบปลอม จนนำไปสู่การแพร่กระจายเชื้อให้ผู้อื่นได้ ดังนั้นการแปลผลต้องอาศัยความชำนาญของผู้เชี่ยวชาญทางการแพทย์ ซึ่งต่างจากการตรวจหาเชื้อจากสารพันธุกรรมด้วยวิธีมาตรฐาน  RT-PCR ที่สามารถตรวจพบเชื้อได้แม้มีปริมาณเชื้อไม่มาก นอกจากนี้ยังมีการตรวจหาสารพันธุกรรมด้วยวิธีอื่น ได้แก่ RT-LAMP ที่ได้รับการขึ้นทะเบียนจาก อย.แล้ว เช่น COXY-AMP แต่ก็ต้องอาศัยเครื่องมือและอุปกรณ์ทางห้องปฏิบัติการในการตรวจ ประชาชนทั่วไปไม่สามารถทำได้ด้วยตนเอง     การใช้ชุดตรวจมาตรวจเอง มีข้อจำกัดหลายด้าน มีความแม่นยำน้อยกว่าวิธีมาตรฐาน RT-PCR ส่งผลให้มีโอกาสเกิดผลลบปลอมที่สูงกว่า ทำให้ประชาชนไม่ได้การรักษาที่เหมาะสมทันท่วงที และทำให้ประชาชนอาจกลายเป็นผู้แพร่เชื้อโดยไม่รู้ตัว จนนำไปสู่การแพร่ระบาดรอบใหม่ ทางที่ดีจึงควรเข้าตรวจกับหน่วยบริการซึ่งน้ำยาและห้องปฏิบัติการมีพร้อมให้บริการ โดยปัจจุบัน อย. ได้อนุญาตน้ำยาที่ใช้ในการตรวจหาเชื้อด้วยวิธี RT-PCR ตามมาตรฐานองค์การอนามัยโลก ไปมากกว่า 80 ผลิตภัณฑ์ จากหลากหลายบริษัท และมีเครือห้องปฏิบัติการที่ได้มาตรฐาน อยู่ที่ประเทศมากกว่า 270 แห่ง